মাত্র তিন-চারমাসের মনোমালিন্য! আর তার পরিণতিতে খুন হলেন কলেজছাত্রী! তাঁর পরিবারের অভিযোগের ভিত্তিতে গ্রেফতার হল ইঞ্জিনিয়ারিংয়ের তৃতীয় বর্ষের ছাত্র। 
পুলিশ সূত্রের খবর, বীজপুরের ধানকলের দক্ষিণপাড়ার বাসিন্দা মৌ সরকার (২০) গত শুক্রবার থেকে নিখোঁজ ছিলেন। মঙ্গলবার সকাল সাড়ে ১০টা নাগাদ ইছাপুরের নবাবগঞ্জের কালীবাড়ি ঘাট থেকে উদ্ধার হয় তাঁর দেহ। মৌয়ের পরিবারের অভিযোগের ভিত্তিতে বীজপুরের পলাশীর আর কে কলোনীর বাসিন্দা জ্যোতির্ময় চক্রবর্তীকে গ্রেফতার করেছে বীজপুর থানার পুলিশ। এদিন ব্যারাকপুর আদালতে তোলা হলে জ্যোতির্ময়ের সাতদিনের পুলিশি হেফাজতের নির্দেশ দিয়েছেন বিচারক। 
স্থানীয় সূত্রের খবর, তাঁত ব্যবসায়ী বিষ্ণুপদ সরকারের কন্যা মৌয়ের সঙ্গে বছরতিনেক ধরে সম্পর্ক ছিল কল্যাণীর একটি বেসরকারি ইঞ্জিনিয়ারিং কলেজের তৃতীয় বর্ষের ছাত্র জ্যোতির্ময়ের। কিন্তু গত তিন-চার মাস ধরে সেই সম্পর্কের অবনতি হয়েছিল। নৈহাটি ঋষি বঙ্কিমচন্দ্র কলেজের স্নাতক স্তরের ইতিহাসের প্রথমবর্ষের ছাত্রী মৌকে জ্যোতির্ময় বিভিন্নভাবে বিরক্ত করত বলেও অভিযোগ। গত শুক্রবার বাড়ি থেকে  জ্যোতির্ময়ই মোটরবাইক করে মৌকে বীজপুরের ঈশ্বরচন্দ্র গুপ্ত সেতুর কাছে নিয়ে যায়। তারপর থেকেই নিখোঁজ ছিলেন মৌ। 
গত শনিবার বীজপুর থানায় জ্যোতির্ময়ের বিরুদ্ধে অভিযোগ দায়ের করেন ছাত্রীর পরিবার। পরিবারের অভিযোগ, সেতু থেকেই মৌকে ঠেলে ফেলে দেয় জ্যোতির্ময়। এর সঙ্গে মৌয়ের দেহ গায়েব করার অভিযোগও উঠেছে তার বিরুদ্ধে। বিষ্ণুপদ এদিন বলেন, ‘‘আমার মেয়েকে মাস তিন-চার ধরে বিরক্ত করত ওই ছেলেটি। মৌ পাত্তা দিত না। কিন্তু এমন হবে কল্পনাও করতে পারিনি।’’ 
প্রশ্ন উঠছে, সম্পর্ক তলানিতে থাকলেও জ্যোতির্ময়ের সঙ্গে গত শুক্রবার কেন গেলেন মৌ! পরিবারের বক্তব্য, সম্পর্ক খারাপ হলেও একে অপরের পূর্ব পরিচিত। তাই জ্যোতির্ময়ের সঙ্গে মৌকে যেতে বাধা দেওয়া হয়নি। 
 পুলিশ সূত্রের খবর, এদিন সকালে টি-শার্ট এবং জিন্‌স পরা মৌয়ের দেহ গঙ্গায় ভাসতে দেখা যায়। ওড়না দিয়ে তাঁর দু’টি হাত বাঁধা ছিল বলে জানিয়েছেন প্রত্যক্ষদর্শীরা। স্থানীয় বাসিন্দা সমীরণ দাসের বক্তব্য, ‘‘এদিন সকালে কালীবাড়ি ঘাটে গিয়েছিলাম। দেখি একটি মেয়ের হাত বাঁধা দেহ ভাসছে। তার পরেই পুলিশে খবর দেওয়া হয়।’’ নোয়াপাড়া থানার পুলিশ মৌয়ের দেহ উদ্ধার করে। ব্যারাকপুর মর্গে গিয়ে দেহ সনাক্ত করেন পরিবারের লোকজন।